Predsjednik Obama tvrdi da je njegova izjava o 'granicama iz 1967.' bila krivo interpretirana
U govoru pro-izraelskim lobistima, predsjednik je rekao da smatra da bi Izrael i Palestinci trebali pregovarati i o 'zamjeni teritorija'
Premijer Izraela Benyamin Netanyahu odbacio je Obamin plan prilikom nedavnog boravka u Washingtonu, rekavši da su granice iz 1967. 'nebranjive'. Poslije je izraelski premijer nastojao ublažiti svoju kritiku. Predsjednik Barack Obama govorio je na godišnjem skupu najveće organizacije američkih Židova koja lobira za Izrael, AIPAC-a. Predsjednik je rekao da su veze Sjedinjenih Država i Izraela 'neuništive' te da je Amerika, kao i u prošlosti, potpuno posvećena sigurnosti Izraela. Predsjednik je održao govor samo nekoliko dana nakon što je izjavio da bi se granice buduće palestinske države trebale temeljiti na granicama iz 1967., prije rata u kojem je Izrael zaposjeo Zapadnu Obalu, pojas Gaze i istočni dio Jeruzalema. Ova predsjednikova izjava kritizirana u Izraelu – koji smatra da je granice iz 1967. teško braniti u slučaju napada susjednih zemalja. Govoreći pro-izraelskim lobistima, predsjednik Obama je međutim rekao da je njegova ideja bila 'krivo interpretirana' te da ona sadrži i mogućnost kompromisa odnosno trampe teritorija, između Izraela i Palestinaca. "Te granice bit će rezultat pregovora i razlikovat će se od onih od prije rata 1967." – rekao je predsjednik Obama. On je također rekao da nedavni sporazum o pomirenju između umjerenog Fataha i ekstremne palestinske organizacije Hamas – koja se bori za uništenje Izraela - predstavlja 'ogromnu prepreku miru'. "Od niti jedne zemlje ne može se očekivati da pregovara s terorističkom organizacijom koja je želi uništiti" – rekao je predsjednik Obama. Međutim, on je dodao da postojeće stanje nije održivo te da – kada je u pitanju mir na Srednjem istoku – 'više ne možemo odlagati'. Premijer Izraela Benyamin Netanyahu odbacio je Obamin plan prilikom nedavnog boravka u Washingtonu, rekavši da su granice iz 1967. 'nebranjive'. Poslije je izraelski premijer nastojao ublažiti svoju kritiku. Premijer Netanyahu danas će govoriti lobistima iz američke židovske zajednice, a sutra govori u američkom Kongresu.